Ljudi moji, što ti je globalizacija, znadu reći u Imotskom, jer su Imoćani tu riječ odavno apsolvirali, rekli bismo i stekli doktorat na njoj. Desetljećima već odlaze izvan svoga mjesta i krajine u inozemstvo tražeći posao. I dandanas je tako.



A globalizacija? Pa to ti je, kažu, kada više nema granica, kada se ljudi svih boja i rasa druže, udavaju i žene, ali i kada zajednički rade. I to se u Imotskom potvrdilo u praksi. O udaji i ženidbi ne bih ovom prilikom, a imamo primjera, no kada je posao u pitanju, priča ima svoju težinu. Rekosmo, Imoćani na posao u Njemačku, Austriju, Skandinaviju, Irsku, Island, a Japanci na rad u Imotski. Desetak tisuća kilometara do posla u Imotskom. Kako, što?! Jednostavno, globalizacija.



Priča iz Imotskog je topla, popraćena je glazbom, ljubavlju u odgoju najmlađih. Prof. roga (horna) Akiko Nishimura, zaposlenica je Hrvatskog narodnog kazališta u Splitu. No ona je i vanjska suradnica kultne Glazbene škole dr. fra Ivana Glibotića iz Imotskog. Uči najmlađe Imoćane i Imoćanke svirati rog. I ne samo to, već svira i u HPO Gradskoj glazbi Imotski, peterostrukim prvacima Hrvatske. Više od deset tisuća kilometara udaljenog rodnog gradića Takamatsu u blizini Hirošime iz Zemlje izlazećeg sunca Japanka svira, odgaja u Imotskom najmlađe Imoćane, a svojim prepoznatljivim istočnjačkim osmijehom i kulturom osvojila je sve. Pa nije stoga ni čudo da je ravnatelj imotske škole i gradske glazbe, prof. Ivan Glibota doveo Akiko u Imotski.



- Ukazala nam se potreba, nismo imali profesora roga i onda sam čuo da u HNK-u Split svira odlična hornistica. Odmah sam stupio u vezu s Akiko, ponudio suradnički ugovor i evo već dvije godine uspješno surađujemo. Naša škola i ne bi imala takve rezultate da nema i vrhunske stručnjake. A Akiko je ne samo vrhunska hornistica, već i vrhunski pedagog. Učenici je jednostavno obožavaju - veli prof.Glibota.



Prof. Akiko Nishimura zatekli smo u radu s učenicima u imotskoj školi. Kada smo je zamolili za kratki razgovor na ne baš "čistom" hrvatskom, opisala nam je svoj susret s Imotskim.



- Ja imati svoga kolegu u orkestar u Split, on mene zvao svirati i ja došla. Ok, gut u Split, ok u Imotski. Ja svirati svaki dan u šest u Split, onda Imotski. Ovdje lijepo, lijep grad, djeca odličan svirač. Završena glazbena akademija u Tokio pa usavršavanje horne u kultnom Mazarteumu u Salzburgu pa angažman u Grazu, pa Kairo u Egiptu i eto Split, Imotski. Prekrasno - reče nam simpatična Akiko.



Na pitanje kako joj pada putovanje Split-Imotski i kakvi su mladi Imoćani glazbenici s obzirom na pregršt državnih i međunarodnih nagrada, Akiko odgovara:



- Putovat, bus, Split-Imotski, nekad teško, ali mora se. A djeca Imotski, ooooo gut, odlično, lijepo radit, super - oduševljeno govori Akiko.



- Raditi u Splitu, pa onda u Imotskom, pa opet Splitu, nije baš lako, no ona uživa u tome i s radošću dolazi. Jako sam i kao ravnatelj i stručnjak zadovoljan njenim radom, posebno s pedagoškog aspekta. Već je s učenicom Marijom Šimić osvojila i drugu državnu nagradu. Svaki put kada autobusom krene za Split, našim vozačima kažem: "Čuvajte nam Japanku k'o oko u glavi." Znadu je već, prijatelji su. A i ona je otvorena, sve u svemu pun pogodak njezinim angažmanom - veli prof. Glibota.



- Izuzetna osoba, pozitivna, zrači nekom posebnom energijom. Radim s profesoricom već dvije godine i silno sam zadovoljan. Sporazumijevamo se na engleskom, no ona je podosta brzo naučila i nešto hrvatskog, tako da nema problema - veli nam učenik škole Marko Gugić.



- Stvarno sam zadovoljan s prof. Akiko. Omiljena je među učenicima, pa onda kada svira i u našoj glazbi, svi je znaju, baš kao naša. A stručnjak je, zaista izvanredan - veli nam njegov kolega Krešimir Sušec.



- Lijepo raditi u Imotski, jezera predivna, škola i učenik odlično, prof.Ivan odlično, zadovoljna - sa širokim istočnjačkim osmijehom reče nam na kraju Akiko Nishimura.



Kada smo joj kazali da će biti u našoj Slobodnoj Dalmaciji, nije krila sreću.



- Ja u 'Slobodna', hahaha, baš lijepo, bravooooo.